I juli måned tager Sundets to gaffelriggere igen på sommertogt i fire uger sammen med gaffelriggerne fra KAS og ofte nogle private både. Vi sejler i ugerne 27, 28, 29 og 30 – du kan tilmelde dig en eller flere uger. Hvis ugerne er overtegnede må du regne med kun at kunne sejle én uge. Pladser besættes efter ”først til mølle-princippet”.
Vi sejler nordpå langs den svenske vestkyst og besøger mange af de hyggelige havne. Lige nord for Varberg starter skærgården, hvor du vil opleve den særlige skærgårdsstemning, sejlads mellem skær og øer med tungen lige i munden og fingeren i søkortet.
Første uge slipper du for larmen i Roskilde og kan nyde den svenske vestkyst med nogle gode timer på vandet og vind i håret. Gælder også uge fire (bortset fra Roskilde). Uge to sejles videre så langt vind og vejr tillader, før der vendes. I uge tre går det igen sydpå indtil skiftedagen. Sommertogtet er et fællesskab med sejlads i centrum. Det er ikke en charter-ferie. Vi er fælles om alt – lige fra opvask og rengøring til madlavning, hygge, fest og historier fra De Syv Have. Du vil få mulighed for at sejle i skolens gaffelriggere – gode turbåde, som er udfordrende, lærerige og sjove at sejle i. Og så vækker de beundring, når vi kommer i havn i samlet flok.
Vær opmærksom på, at skiftedag er lørdage kl. 12. Det vil sige, at tilmelder du dig f.eks. uge 28, stiger du faktisk på lørdag i uge 27. Skiftehavnen bliver meldt ud hver torsdag.
Vi kommer forbi og fortæller om sommertogt til 1. års-eleverne på introkursus og til 2. års-eleverne på fællesskue. Og husk, vi er afhængige af hinanden for at få et godt sommertogt.
Tilmeld dig snarest muligt ved at udfylde nedenstående blanket. Seneste tilmeldingsfrist er 1. maj.
Info ang. tilmelding til sommertogt 2020 følger.